RESOLUCIÓN do 30 de marzo de 2000 pola que se convocan unhas Xornadas sobre ordenación do litoral.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 05/04/2000

Dentro do Plan de actividades da Escola Galega de Administración Pública para o 2000 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse unhas Xornadas sobre ordenación do litoral, convocatoria que se desenvolverá conforme as seguintes bases:
1. Obxectivos.
Promove-lo coñecemento do novo modelo de ordenación e xestión do litoral marítimo que se está a poñer en funcionamento pola Comisión Europea, e que xa se está a desenvolver en Francia con gran éxito, así como analiza-la incidencia que ten en sectores estratéxicos como o turismo, as actividades portuarias e a protección ambiental dos recursos costeiros.
2. Contido.
Trataranse estes temas:
-Introducción ó réxime xurídico do litoral.
-O programa de demostración de xestión do litoral da Comisión Europea.
-O modelo de ordenación do litoral francés.
-O reparto de competencias en materia de ordenación do litoral.
-Ordenación do turismo no litoral.
-Ordenación e xestión das praias.
-A protección ambiental do litoral.
-A incidencia da actividade portuaria sobre o litoral.
-A ordenación do litoral na Comunidade Autónoma de Galicia.
3. Destinatarios.
Persoal ó servicio da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e datas: as xornadas convocadas desenvolveranse no salón de actos do Centro de Innovación e Servicios de Galicia (CIS) de Ferrol (A Cabana, s/n, da citada cidade) os días 25 e 26 de abril de 2000.
5. Inscrición.
-Prazo: remata o mércores, día 19 de abril de 2000.
-Tramitación de solicitudes: as solicitudes irán dirixidas ó director da Escola Galega de Adminis
tración Pública, polígono das Fontiñas, rúa de Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP, ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscricións fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando, o día 24 de abril, por teléfono, de 10 a 14.45 horas, ós seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolve-las incidencias que puidesen xurdir no desenvolvemento das xornadas, así como a de cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ó remate destas xornadas, a aquelas persoas inscritas que concorresen asiduamente a elas, cando a súa asistencia sexa igual ou superior ó 85% das horas lectivas programadas, e expresarase, neste documento, a natureza da actividade e as datas da súa realización.
Santiago de Compostela, 30 de marzo de 2000.
Domingo Bello Janeiro
Director da Escola Galega de Administración
Pública